BNP Paribas Open

BNP Paribas Open (eller Indian Wells Masters) er en professionel tennisturnering for både mænd og kvinder, som hvert år i marts afvikles i den lille by Indian Wells i Californien, USA. Indian Wells ligger i Coachella Valley nær Palm Springs, ca. 185 km øst for det centrale Los Angeles. Turneringen bliver spillet i Indian Wells Tennis Garden, der blev opført i 2000, og hvor Stadium 1 er den største arena med 16.100 tilskuerpladser – den næststørste arena i professionel tennis.

Turneringen er (pr. 2023) kategoriseret som en ATP Masters 1000-turnering på mændenes ATP Tour og som en WTA 1000-turnering på kvindernes WTA Tour, og den rangerer dermed umiddelbart under de fire grand slam-turneringer og de to tour-slutspil, og den omtales af nogle som "den femte grand slam-turnering". Sammen med Miami Open i Miami, Florida skiller den sig i mange år ud fra de øvrige turneringer på de to tours ved at hovedturneringen strækker sig over mere end én uge. I 2023 blev Madrid Open og Internazionali d'Italia imidlertid udvidet til samme størrelse som de to amerikanske turneringer.

Hovedturneringen starter normalt om onsdagen, og begge singlefinaler spilles om søndagen i den efterfølgende uge. Begge hovedturneringer i single har deltagelse af 96 spillere, der ved lodtrækning fordeles i et skema med plads til 128 spillere, hvor de 32 seedede spillere er oversiddere i første runde. Der afvikles tillige en herredouble- og en damedoubleturnering, der begge har deltagelse af 32 par.

BNP Paribas Open blev otte år i træk i perioden 2014-2022 (touren var suspenderet i 2020 pga. COVID-19-pandemien) kåret af spillerne som årets turnering i kategorien ATP Masters 1000 på ATP Tour og årets turnering i kategorien WTA 1000 på WTA Tour.

Historie

Spillesteder 

Turneringen blev første gang afholdt i 1974 under navnet American Airlines Tennis Games som en mindre Grand Prix-turnering, der blev spillet i Tucson, Arizona. I 1976 flyttede den til Coachella Valley-området i Californien, hvor den siden da er afviklet uden afbrydelser, dog på flere forskellige anlæg. I 1976-78 blev den spillet i Mission Hills Country Club i Palm Springs. Herefter fulgte to år i Rancho Mirage (1979-80) og seks år i La Quinta (1981-86), inden den i 1987 flyttede til Indian Wells, hvor den siden da er afviklet.

Navne 

Mændenes turnering har gennem tiden båret følgende navne:
 American Airlines Tennis Games (1974-1978)
 Congoleum Classic (1979-1980, 1982-1984)
 Grand Marnier/ATP Tennis Games (1981)
 Pilot Pen Classic (1985-1987)
 Newsweek Champions Cup (1988-1999)

Kvindernes turnering er blevet spillet siden 1989 og har haft følgende navne:
 Virginia Slims of Indian Wells (1989-1990)
 Virginia Slims of Palm Springs (1991)
 Matrix Essentials Evert Cup (1992-1993)
 Evert Cup (1994, 1999)
 State Farm Evert Cup (1995-1998) – opkaldt efter den tidligere topspiller Chris Evert

Oprindeligt blev kvindernes turnering afviklet ugen før mændenes, men i 1996 blev turneringen med det mundrette navn Newsweek Champions Cup/State Farm Evert Cup presented by Harman International en af de første turneringer på de to professionelle tours, hvor mænd og kvinder spillede samtidig, og siden 2000 har turneringen haft følgende navne:
 Tennis Masters Series Indian Wells (2000-2001), med tilføjelsen "presented by Newsweek" for herrernes turnering.
 Pacific Life Open (2002-2008), med tilføjelsen "presented by the City of Indian Wells" i 2002-2003 og 2005-2006.
 BNP Paribas Open (siden 2009).

Turneringer

Tilskuere 

Turneringen får besøg af over 400.000 tilskuere i løbet af de to uger, den varer.

Vindere og finalister

Herresingle

Damesingle

Herredouble

Damedouble

Kilder / eksterne henvisninger 
 BNP Paribas Open  
 ATP Tour - Indian Wells 
 WTA - Indian Wells - Past winners 
 Indian Wells Tennis Garden

Referencer 

Indian Wells Masters
Etableret i 1974